## Rješenje kojim se društvu DALMATIEN BETEILIGUNGS GmbH, Klagenfurt, Republika Austrija, odobrava objavljivanje ponude za preuzimanje javnog dioničkog društva Maraska d.d., Zadar

### NN 82/2006 (21.7.2006.), Rješenje kojim se društvu DALMATIEN BETEILIGUNGS GmbH, Klagenfurt, Republika Austrija, odobrava objavljivanje ponude za preuzimanje javnog dioničkog društva Maraska d.d., Zadar

# HRVATSKA AGENCIJA ZA NADZOR FINANCIJSKIH USLUGA

**1981**

Sukladno odredbama članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« broj 140/05)
te članka 13. stavak 2. Zakona o preuzimanju dioničkih društava (»Narodne
novine« broj 84/02, 87/02 i 120/02), Uprava Hrvatske agencije za nadzor
financijskih usluga, temeljem Zahtjeva društva DALMATIEN BETEILIGUNGS GmbH,
Klagenfurt, Kurandtplatz 1, Republika Austrija, zastupanog po punomoćniku,
trgovačkom društvu HYPO ALPE-ADRIA-BANK d.d., Zagreb, Koturaška 47, koje
zastupaju ovlašteni zaposlenici, za odobrenje objavljivanja ponude za
preuzimanje javnog dioničkog društva MARASKA d.d., Zadar, Obala kneza Trpimira
7, na sjednici održanoj 13. srpnja 2006. godine, donijela je

## RJEŠENJE

1. Društvu DALMATIEN BETEILIGUNGS GmbH, Klagenfurt, Kurandtplatz 1, Republika
Austrija, odobrava se objavljivanje ponude za preuzimanje javnog dioničkog
društva MARASKA d.d., Zadar, Obala kneza Trpimira 7.
2. Ovo Rješenje objavit će se u »Narodnim novinama«.

```
Obrazloženje
```

I. Društvo DALMATIEN BETEILIGUNGS GmbH, Klagenfurt, Kurandtplatz 1, Republika
Austrija (dalje u tekstu: Ponuditelj), zastupano po punomoćniku, trgovačkom
društvu HYPO ALPE-ADRIA-BANK d.d., Zagreb, Koturaška 47, koje zastupaju
ovlašteni zaposlenici, podnijelo je Hrvatskoj agenciji za nadzor financijskih
usluga (dalje u tekstu: Agencija), 25. svibnja 2006. godine, temeljem odredbe
članka 13. stavak 1. Zakona o preuzimanju dioničkih društava (dalje u tekstu:
Zakon), Zahtjev za odobrenje objavljivanja ponude za preuzimanje trgovačkog
društva MARASKA d.d., Zadar, Obala kneza Trpimira 7 (dalje u tekstu: Izdavatelj)
i dokumentaciju u privitku.
Nakon izvršenog uvida u dokumentaciju priloženu uz zahtjev, utvrđeno je da je
dokumentacija nepotpuna, u smislu odredbe članka 12. stavak 2. Zakona, te je 1.
lipnja 2006. godine, Agencija zatražila njezinu dopunu.
Posljednju dopunu dokumentacije, Agencija je zaprimila10. srpnja 2006. godine,
od kada se Zahtjev Ponuditelja za odobrenje objavljivanja ponude za preuzimanje
smatra urednim.
II. Izdavatelj je javno dioničko društvo, sukladno odredbama članka 114. stavak
1. točka 2. Zakona o tržištu vrijednosnih papira (»Narodne novine« broj 84/02) i
članka 14. Pravilnika o sadržaju i obliku financijskih i poslovnih izvješća
javnih dioničkih društava (»Narodne novine« broj 118/03).
Uvidom u podatke sudskog registra na Internetu utvrđeno je da temeljni kapital
Izdavatelja iznosi 95.637.900,00 kuna.
Uvidom u podatke Središnje depozitarne agencije d.d., Zagreb, utvrđeno je da je
Izdavatelj na zadnji dan u mjesecu srpnju, kolovozu i rujnu 2005. godine, imao
više od 100 dioničara.
III. Obveza objavljivanja ponude za preuzimanje, sukladno odredbi članka 4.
stavak 3. alineja 2. Zakona, nastala je za Ponuditelja 30. prosinca 2005.
godine, protekom 18 mjeseci od dana prvog stjecanja dionica nakon prethodne
ponude za preuzimanje i to stjecanjem 978 dionica, odnosno 0,31% učešća u
temeljnom kapitalu Izdavatelja, koje dionice su stečene na dražbi Hrvatskog
fonda za privatizaciju održanoj na Varaždinskoj burzi d.d., Varaždin 30. lipnja
2004. godine. Nakon prethodne ponude za preuzimanje Ponuditelj je ukupno stekao
1.049 dionica, odnosno 0,33% učešća u temeljnom kapitalu Izdavatelja, što daje
0,33% od ukupnog broja glasova koje daju dionice Izdavatelja s pravom glasa, a
nakon kojih stjecanja raspolaže s ukupno 293.615 dionica, odnosno 92,10% učešća
u temeljnom kapitalu Izdavatelja, što daje 92,10% od ukupnog broja glasova koje
daju dionice Izdavatelja s pravom glasa.
IV. Cijena po kojoj Ponuditelj nudi otkup dionica u ponudi za preuzimanje iznosi
93,00 kune po dionici. Prema podacima dostup­nima Agenciji i dokumentaciji
priloženoj uz predmetni Zahtjev, najviša cijena po kojoj je Ponuditelj stjecao
dionice Izdavatelja s pravom glasa u razdoblju nakon prethodne ponude za
preuzimanje iznosi 93,00 kune po dionici. Prema podacima Zagrebačke burze d.d.,
Zagreb, i Varaždinske burze d.d., Varaždin, dostavljenim na zahtjev Agencije (u
predmetu: Klasa: 450-08/06-13/45), na Zagrebačkoj burzi d.d., Zagreb i
Varaždinskoj burzi d.d., Varaždin, u zadnja tri mjeseca prije nastanka obveze
objavljivanja ponude za preuzimanje nije bilo trgovine dionicama Izdavatelja,
niti kroz trgovinski sustav niti putem dražbi, te je utvrđeno da je cijena
izražena u ponudi za preuzimanje u iznosu od 93,00 kune po dionici, utvrđena u
skladu s odredbom članka 4. stavak 4. i članka 15. stavci 4. i 6. Zakona.
V. Ponuditelj raspolaže s 293.615 dionica Izdavatelja, a temeljni kapital
Izdavatelja podijeljen je na 318.793 redovnih dionica, svaka u nominalnom iznosu
od 300,00 kn. Novčana sredstva za plaćanje preostalih 25.178 dionica Izdavatelja
s pravom glasa potrebno je osigurati sukladno odredbi članka 9. stavka 1.
Zakona, u iznosu od najmanje 2.341.554,00 kuna. Uvidom u Ugovor o oročenom
garantnom depozitu broj 054/D/231, sklopljen dana 20. lipnja 2006. godine,
između Ponuditelja i trgovačkog društva HYPO ALPE-ADRIA-BANK d.d., Podružnica
Zadar, Zadar, Jurja Barakovića 4 te Potvrdu HYPO ALPE-ADRIA-BANK d.d.,
Podružnica Zadar, Zadar, Jurja Barakovića 4, od dana 21. lipnja 2006. godine,
utvrđeno je da je Ponuditelj osigurao sredstva u iznosu od 2.360.000,00 kuna.
VI. Nadalje, utvrđeno je da su Zahtjevu priložene potvrde o plaćenoj
administrativnoj pristojbi i naknadi, sukladno odredbama članka 4. točka 1.
točka 1. Pravilnika o vrsti i visini naknada i administrativnih pristojbi
Hrvatske agencije za nadzor financijskih usluga (»Narodne novine« broj 45/06).
VII. Budući da je Ponuditelj dostavio tekst ponude za preuzimanje sastavljen
sukladno odredbi članka 12. stavka 1. Zakona, te dokumentaciju propisanu
odredbom stavka 2. istoga članka Zakona, temeljem odredbe članka 13. stavak 2.
Zakona, odlučeno je kao u izreci.
VIII. Temeljem odredbe članka 8. stavak 3. Zakona o Hrvatskoj agenciji za nadzor
financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog Rješenja.

Klasa: UP/I-450-08/06-10/21
Urbroj: 326-101/06-8
Zagreb, 13. srpnja 2006.

Predsjednik Uprave
**Ante Samodol**, v. r.

Rješenje, NN 82/2006-1981
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)